মহাভারত
প্রচলিত বিশ্বাস অনুযায়ী, "মহাভারত"-এর রচয়িতা ব্যাসদেব। অনেক গবেষক এই মহাকাব্যের ঐতিহাসিক বিকাশ ও রচনাকালীন স্তরগুলি নিয়ে গবেষণা করেছেন। অধুনা প্রাপ্ত পাঠটির প্রাচীনতম অংশটি মোটামুটি ৪০০ খ্রিষ্টপূর্বাব্দ নাগাদ রচিত হয়। মহাভারতের মূলপাঠটি তার বর্তমান রূপটি পরিগ্রহ করে গুপ্তযুগের প্রথমাংশে (খ্রিষ্টীয় চতুর্থ শতাব্দী)। "মহাভারত" কথাটির অর্থ হল "ভরত বংশের মহান উপাখ্যান"। গ্রন্থেই উল্লিখিত হয়েছে যে "ভারত" নামে ২৪,০০০ শ্লোকবিশিষ্ট একটি ক্ষুদ্রতর আখ্যান থেকে "মহাভারত" মহাকাব্যের কাহিনিটি বিস্তার লাভ করে।
ভারবি
ভারবি (খ্রিস্টীয় ষষ্ঠ শতাব্দী) ছিলেন একজন সংস্কৃত কবি। তিনি "কিরাতার্জ্জুনীয়" নামক মহাকাব্য রচনার জন্য বিখ্যাত। আঠারোটি সর্গে বিভক্ত এই কাব্য মহাভারতের একটি পর্বাধ্যায় অবলম্বনে রচিত। সম্ভবত ভারবি দক্ষিণ ভারতের কবি ছিলেন। মনে করা হয়, তাঁর রচনাকাল পশ্চিম গঙ্গ রাজবংশের রাজা দুর্বিনীত ও পল্লব রাজবংশের রাজা সিংহবিষ্ণুর শাসনকালের সমসাময়িক ছিল।